A POLITIKAI ÉS BIZTONSÁGI BIZOTTSÁG EUPOL AFGH/2/2007 HATÁROZATA
(2007. november 30.)
az Európai Unió afganisztáni rendfenntartó missziója (EUPOL AFGHANISTAN) tekintetében a hozzájáruló felek bizottságának létrehozásáról
(2007/886/KKBP)
A POLITIKAI ÉS BIZTONSÁGI BIZOTTSÁG,
tekintettel az Európai Unióról szóló szerződésre és különösen annak 25. cikke harmadik albekezdésére,
tekintettel az Európai Unió afganisztáni rendfenntartó missziójának (EUPOL AFGHANISTAN) felállításáról szóló, 2007. május 30-i 2007/369/KKBP tanácsi együttes fellépésre (1) és különösen annak 10. cikke (1) bekezdésére,
mivel:
(1)
A 2007/369/KKBP tanácsi együttes fellépés 10. cikkének (1) bekezdése értelmében a Politikai és Biztonsági Bizottság (a továbbiakban: PBB) a Tanács felelősségvállalásával gyakorolja a misszió politikai ellenőrzését és stratégiai irányítását, a Tanács továbbá arra is felhatalmazza, hogy a Szerződés 25. cikkének megfelelően meghozza a vonatkozó határozatokat.
(2)
Az Európai Tanács 2001. június 15-16-i göteborgi ülésén elfogadott következtetések megállapították a harmadik államoknak a rendfenntartó missziókhoz történő hozzájárulása irányadó elveit és szabályait. A Tanács 2002. december 10-én jóváhagyta a nem EU-tagállamoknak az EU polgári válságkezelési műveleteiben való részvételére vonatkozó konzultációkat és szabályokat, amelyek továbbfejlesztették a harmadik államoknak a polgári válságkezelési műveletekben való részvétele szabályait, beleértve a hozzájáruló felek bizottságának (a továbbiakban: HFB) létrehozását.
(3)
Az Európai Unió afganisztáni rendfenntartó missziójánál (EUPOL AFGHANISTAN) működő HFB kulcsszerepet játszik a misszió napi irányításában. Ez a bizottság lesz az a fő fórum, ahol a misszió napi irányításához kapcsolódó valamennyi probléma megvitatásra kerül. A misszió politikai ellenőrzését és stratégiai irányítását gyakorló PBB-nek figyelembe kell vennie a HFB véleményét,
ELFOGADTA EZT A HATÁROZATOT:
1. cikk
A bizottság létrehozása
Az Európai Unió Afganisztánban folytatott rendfenntartó missziója (EUPOL AFGHANISTAN) tekintetében létrejön a hozzájáruló felek bizottsága (HFB).
2. cikk
Feladatok
(1) A HFB kifejtheti nézeteit, amelyeket a művelet politikai és stratégiai irányítását gyakorló PBB figyelembe vesz.
(2) A HFB feladatmeghatározását „A nem EU-tagállamoknak az EU polgári válságkezelési műveleteiben való részvételére vonatkozó konzultációk és szabályok” című dokumentum tartalmazza.
3. cikk
Összetétel
(1) A HFB megbeszélésein valamennyi uniós tagállam jogosult részt venni. A misszió napi irányításában azonban csak a hozzájáruló államok vesznek részt. A misszióban részt vevő harmadik államok képviselői jelen lehetnek a HFB ülésein. Az Európai Közösségek Bizottságának képviselője szintén jelen lehet a HFB ülésein.
(2) A HFB a misszióvezetőtől rendszeres tájékoztatást kap.
4. cikk
Az elnök
Az 1. cikkben említett misszió vonatkozásában a HFB elnöki tisztét a 2. cikk (2) bekezdésében említett konzultációkkal és szabályokkal összhangban a főtitkár/főképviselő képviselője tölti be az elnökséggel szoros együttműködésben.
5. cikk
Ülések
(1) A HFB-t az elnök rendszeresen hívja össze. A körülményektől függően az elnök saját kezdeményezésére vagy bármely részt vevő állam képviselőjének kérésére rendkívüli ülést hívhat össze.
(2) Az elnök az ülést megelőzően körbeküldi az ülés tervezett napirendjét és az üléshez kapcsolódó anyagokat. Az elnök felel a HFB megbeszélésein elért eredményeknek a PPB-hez való továbbításáért.
6. cikk
Titoktartás
(1) A HFB üléseire és eljárási rendjére a Tanács biztonsági szabályzatát kell alkalmazni. Különösen a HFB képviselőinek megfelelő biztonsági átvilágítással kell rendelkezniük.
(2) A HFB tanácskozásaira a szakmai titoktartási kötelezettség vonatkozik.
7. cikk
Hatálybalépés
Ez a határozat elfogadásának napján lép hatályba.
Kelt Brüsszelben, 2007. november 30-án.